สวัสดีค่ะ อายุ 22 ปี มีปัญหาประเดือนมาไม่ปกติค่ะ หายไปหลายๆเดือนมากถึงจะมาค่ะ มาครั้งละประมาณ5-7 วัน น้ำหนัก 89 กิโลกรัม สูง 158เซนติเมตร ไม่ดื่มเหล้า ไม่สูบบุหรี่ ไม่เคยมีเพศสัมพันธ์ แบบนี้มีวิธีทำให้ประจำเดือนมาปกติไหมคะ
สวัสดีค่ะ หากไม่เคยมีเพศสัมพันธ์ การที่ประจำเดือนยังไม่มา ก็จะไม่ได้เกิดจากการตั้งครรภ์ แต่อาจเกิดจากสาเหตุ เช่น1. โรคอ้วน ซึ่งหากมีส่วนสูง 158 เซนติเมตร และมีน้ำหนัก 89 กิโลกรัม ถือว่ามีโรคอ้วน ดังนั้น ในร่างกายก็จะมีเซลล์ไขมันจำนวนมาก ซึ่งเซลล์ไขมันสามารถสร้างฮอร์โมนเอสโตรเจนได้ในปริมาณเล็กน้อย เมื่อมีปริมาณมากเกิน จึงกระทบต่อการหลั่งฮอร์โมนเพศของรังไข่ ไข่จึงไม่เกิดการตก ประจำเดือนจึงไม่มา2. การผลิตฮอร์โมนของรังไข่ผิดปกติ เช่น มีกลุ่มอาการถุงน้ำจำนวนมากในรังไข่ (PCOS) โดยผู้ที่เป็นโรคนี้มักจะมีรูปร่างอ้วน ผิวมัน มีสิว ขนดกมากกว่าผู้หญิงทั่วไป3. มีภาวะไทรอยด์ฮอร์โมนผิดปกติ แต่ก็จะต้องมีอาการอื่นๆ ร่วมด้วยอีกหลายอย่าง4. มีเนื้องอกในต่อมใต้สมอง แต่มักมีอาการอื่นๆ ร่วมด้วย เช่น ปวดศีรษะ เห็นภาพซ้อน มีน้ำนมไหล เป็นต้นดังนั้น หากประจำเดือนยังคงนานหลายเดือนจึงจะมาสักครั้ง แนะนำควรไปพบแพทย์เพื่อตรวจหาสาเหตุและรักษาค่ะ นอกจากนี้แล้ว ก็ควรรักษาโรคอ้วนที่เป็นอยู่ด้วย ซึ่งควรพบแพทย์เพื่อรักษา เพราะจะต้องมีการตรวจหาโรคร่วมอื่นๆ ที่มักพบในโรคอ้วนด้วย เช่น เบาหวาน ไขมันในเลือดสูง เป็นต้น และการรักษาก็ต้องอาศัยการทานอาหารที่ถูกต้องร่วมกับการออกกำลังกาย ซึ่งแพทย์ก็จะให้คำแนะนำที่เหมาะสมในแต่ละราย ทั้งนี้ ไม่ควรซื้อยาลดความอ้วนมาทานเอง เพราะอาจอันตราย และน้ำหนักอาจไม่ลด หรือลดลงแล้วเพิ่มกว่าเกิมได้ค่ะ